ไอแบงก์เปิดศึกดอกต่ำผ่อนยาว
ธนาคารอิสลาม รุกตลาดลูกค้ารายย่อยเปิดตัวโครงการสินเชื่อในวงเงินตั้งแต่ 1 หมื่น1 ล้านบาท ดอกต่ำ ผ่อนนานสูงสุด 7 ปี
13 ม.ค. 2555

ธนาคารอิสลาม รุกตลาดลูกค้ารายย่อยเปิดตัวโครงการสินเชื่อในวงเงินตั้งแต่ 1 หมื่น1 ล้านบาท ดอกต่ำ ผ่อนนานสูงสุด 7 ปี
นางอุไรวรรณ มณีโชติ รองกรรมการผู้จัดการธนาคารอิสลามแห่งประเทศไทย (ไอแบงก์) เปิดเผยว่า เป้าหมายของปี 2555 นี้ ธนาคารได้ตั้งเป้าการปล่อยสินเชื่อแก่กลุ่มลูกค้ารายย่อยเป็นกรณีพิเศษ จึงได้ออกโครงการสินเชื่อเพื่อธุรกิจรายย่อย mSME เพื่อเป็นการแบ่งเบาภาระของลูกค้า และช่วยเหลือผู้ประกอบการรายย่อยที่มีปัญหาการขาดสภาพคล่อง และมีข้อจำกัดในการเข้าถึงแหล่งเงินทุนให้สามารถตั้งตัวได้
ธนาคารจึงได้ออกโครงการสินเชื่อเพื่อธุรกิจรายย่อย mSME โดยลูกค้าสามารถขอวงเงินสินเชื่อได้ขั้นต่ำ 1 หมื่นบาท สูงสุดไม่เกิน 1 ล้านบาท คิดอัตรากำไรอยู่ที่ SPRR+0.35% ต่อปี ระยะเวลาผ่อนชำระสูงสุดไม่เกิน 7 ปี กรณีกู้ไม่เกิน 5 แสนบาท ไม่ต้องมีหลักประกัน
ธนาคารเชื่อว่ากลุ่มผู้ประกอบการรายย่อยเป็นหนึ่งฟันเฟืองที่ช่วยให้เศรษฐกิจของไทยเติบโต ธนาคารได้ให้ความสำคัญกับลูกค้าเหล่านี้จึงได้ออกสินเชื่อ mSME ซึ่งจะแตกต่างจากโครงการสินเชื่อ SME เดิมของธนาคารตรงที่ลูกค้าสามารถขอวงเงินสินเชื่อขั้นต่ำได้ตั้งแต่ 1 หมื่นบาท โดยผู้ประกอบการสามารถนำเงินไปลงทุนเพื่อขยายกิจการเดิมที่มีอยู่แล้ว ธนาคารอยากช่วยผู้ประกอบการที่ตั้งใจทำงาน แต่บางครั้งติดปัญหาเรื่องเงินทุนหมุนเวียน บางคนถึงขั้นต้องไปกู้เงินนอกระบบ ซึ่งจะเป็นปัญหาในสังคมต่อไป จึงได้ออกผลิตภัณฑ์ mSME โดยตั้งเป้าหมายในปี 2555 ว่าจะมีสินเชื่อประเภทนี้รวม 3,000 ล้านบาท
ก่อนหน้านี้ธนาคาร เปิดรับฝากออมทรัพย์ตัวแทน (วะกาละฮ์) เป็นเงินรับฝากออมทรัพย์ที่ลูกค้าสามารถเปิดบัญชีขั้นต่ำ 1 หมื่นบาท และสามารถฝากเพิ่มได้โดยไม่จำกัดจำนวนเงินฝากขั้นต่ำแต่ต้องไม่เกิน 20 ล้านบาท/บัญชี โดยมีอัตราผลตอบแทนที่คาดว่าลูกค้าจะได้รับอยู่ที่ 3% โดยจ่ายผลตอบแทนปีละ 2 ครั้ง สามารถถอนเงินรับฝากได้ไม่เกิน 3 ครั้ง/เดือน โดยไม่เสียค่าธรรมเนียมจนถึงวันที่ 30 มิ.ย. 2555